**A tanulmányi elnökhelyettes beszámolója**

2012. március 13. – 2012. április 17.

**Időrendi bontás**

2012. 03. 13. TTK HÖK Küldöttgyűlés

2012. 03. 14. Dékánjelöltek meghallgatása (Kari Tanács, Professzori Tanács és TTK HÖK Választmány közös ülése)

2012. 03. 14. Megbeszélés – Matematikai Intézeti Tanács és kari tanácstagok

2012. 03. 19. TTK HÖK Választmány

2012. 03. 21. TTK HÖK Rendkívüli Küldöttgyűlés

2012. 03. 21. TTK Dékánválasztó Kari Tanács

2012. 03. 21. TTK Kari Tanács

2012. 03. 22. Tanulmányi Csoport ülés

2012. 03. 23. EHÖK Tanulmányi Bizottság Vezetőképző

2012. 03. 26. TTK HÖK Választmány

2012. 03. 29. Tanulmányi és Oktatási Bizottság ülés

2012. 03. 29. Tanulmányi Csoport ülés

2012. 03. 29. Matematika Szakterületi Csoport ülés

2012. 04. 03. TTK HÖK Választmány

2012. 04. 10. Tanulmányi Csoport ülés

2012. 04. 11. TTK HÖK Választmány

2012. 04. 12. Tanulmányi és Oktatási Bizottság ülés

2012. 04. 13-15. HÖOK Tavaszi Vezetőképző, Siófok

**Tematikus bontás**

**Tájékoztatás**

A Nyúzban ezúttal nem jelent meg cikkem. Az április 18-án megjelenő számba írtam az általunk szervezett hallgatói fórumról, illetve a Tanulmányi Osztály új honlapjának beharangozója is elkészült, és csak az oldal élesítésére vár.

Fogadóóráimat az időszakban két alkalommal nem tudtam megtartani, amiért ezúton is elnézést kérek.

A faliújságot és a beérkező leveleket kezelem.

**Delegáltságok**

Delegáltságaimnak eleget tettem.

A TTK Kari Tanácsa a márciusi dékánválasztó ülésen dr. Surján Péter dékáni kinevezését támogatta augusztus elsejétől. A rendes ülésen határozatot hoztunk emellett a Kari Tanács bizottságainak tagjairól is, a testület egyhangúlag támogatta a Tanulmányi és Oktatási Bizottság két új hallgatói tagjának delegálását.

A Tanulmányi és Oktatási Bizottság március 29-ei ülésén a Kar Kiváló Hallgatója és a köztársasági ösztöndíj pontrendszere szerepelt a napirenden, majd néhány – a hallgatói delegáltak által is támogatott – módosítást fogadtunk el. A testület április 12-én tárgyalta a Kar Kiváló Hallgatója előterjesztést, idén 44 hallgatót javaslunk a Kari Tanács felé. Az áprilisi ülésen ezt követően folytattuk a köztársasági ösztöndíjról márciusban folytatott vitát, s ismét fogadtunk el változtatásokat.

Az EHÖK Tanulmányi Bizottsága március 23-án vezetőképzőt tartott. A TTK-t Nagy Katalinnal, Varga Ernával és Hegedüs Györggyel négyen képviseltük.

Nagy örömömre szolgált, hogy részt tudtam venni a Matematika Szakterületi Csoport egy ülésén is.

**Tanulmányi Csoport**

A Tanulmányi Csoport két fő projektjét, a kari kérvényezési rendszer átalakítását és a Tanulmányi Osztály új honlapjának kialakítását április első hetében zárhattuk le. A honlap – és integrálva a kérvényezési rendszer – jelenleg még infrastrukturális okok miatt nem állt üzembe, ezek azonban kívül esnek a Csoport hatáskörén.

Három ülést tartottunk az időszakban, melyek témáit főként a Kar Kiváló Oktatója és a Kar Kiváló Hallgatója díjak előterjesztései adták. Az oktatói elismerésre Takács-Sánta András és Vass Gábor felterjesztését javasoltuk. A hallgatói pályázatok közéleti pontozása során – hosszas beszélgetés eredményeképp – véleményem szerint idén is minden jelenlevő számára megfelelő döntés születhetett.

A tanulmányisok elmúlt öt hétben végzett munkáját ezúton is köszönöm.

**További projektek**

A TTK HÖK tavaszi vezetőképzőjének előkészítése jelenleg is zajlik, melynek főszervezői feladatait László Dáviddal látjuk el. Reményeink szerint a hétvége folyamán ismét hatékony munkára ihlető környezetet tudunk biztosítani.

A Tanulmányi Csoport két nagyobb projektje után a következő időszakra egy ELTE SZMSZ koncepcióanyagot szeretnék összeállítani, különös tekintettel a Hallgatói Követelmény­rendszer általános és TTK kari különös részére. Ez jó referenciát nyújthatna a megváltozott jogszabályi háttér következte csomagszerű módosítások során.

A három lágymányosi kar hallgatói önkormányzata ismét hallgatói fórumot szervez a változó jogszabályi környezete kapcsán április 19-ére, melyre mindenkit szeretettel várunk.

A Tanulmányi Osztállyal több szálon is együttműködtem az elmúlt időszakban. Megkezdtük a szeptemberi beiratkozás előkészületeit, terveink szerint a dékáni kézfogót idén már a regisztrációs hétre szervezné a Kar. A kredittúlfutási díjak számítása és a térítési díjak felülvizsgálata adták emellett főként az egyeztetések témáit.

Köszönöm, hogy végigolvastad a beszámolóm. Kérdéseiddel kérlek, keress bizalommal személyesen, telefonon, levélben a taneh@ttkhok.elte.hu címen, illetve a Küldöttgyűlésen.

Budapest, 2012. április 15.

 Árendás Péter

 Tanulmányi elnökhelyettes

 ELTE TTK HÖK